**Joshua Wong Chi-fung** (kiin.: 黃之鋒; Jyutping: *Wong4 Zi1 fung1*; pinyin: *Huáng Zhīfēng*, s. 13. lokakuuta 1996) on hongkongilainen aktivisti ja poliitikko. Wong on yksi Hongkongin tunnetuimmista demokratia-aktivisteista, jotka ovat joutuneet vaikeuksiin Hongkongin kansallisen turvallisuuden lain tultua voimaan.

Varhainen elämä
---------------

Wong syntyi vuonna 1996 Hongkongissa. Hänen vanhempansa Grace ja Roger Wong kertovat vieneensä pojan erilaisiin mielenosoituksiin tämän ollessa vielä lapsi. Perheensä kautta Wongilla on luterilainen tausta. Perhe muutti Wongin lapsuuden aikana kerran, mutta hän varttui Hongkongin saarella.

Lukion Wong suoritti United Christian College -lukiossa.

Wongilla on lukihäiriö.

Aktivismi
---------

Jo lukioaikoina Wong ilmaisi äänekkäästi mieltään isänmaallisen opetusohjelman käyttöönottoa vastaan. Wong kertoo ensimmäisen mielenosoituksensa olleen vuonna 2010 järjestetty mielenosoitus, jossa vastustettiin Hongkongin ja Manner-Kiinan välistä pikajunayhteyttä.

### Sateenvarjo-liike

Vuonna 2014 Wong oli mukana sateenvarjo-liikkeen protesteissa, joissa vaadittiin Hongkongin demokratian ja yksi maa, kaksi järjestelmää -politiikan kunnioittamista. Wong oli mukana perustamassa sateenvarjo-liikkeen sisällä toimivaa opiskelijaliikkeen nimeltä Scholarism. Manner-Kiinan media leimasi liikkeen ääriliikkeeksi ja Wong mainittiin kommunistipuolueen asemaa uhkaavien henkilöiden listassa..

Joulukuussa 2014 Wong meni neljän päivän mittaiseen nälkälakkoon, jonka hän lopetti lääkärin kehotuksesta.

Vuonna 2016 Wong kutsuttiin thaimaalaisen Chulalongkornin yliopistoon puhumaan sateenvarjo-liikkeestä. Hänet kuitenkin pidätettiin Bangkokin Suvarnabhumi-lentokentällä ja hän oli tutkintavankeudessa 12 tuntia. Pidätyksen syynä oli Kiinan pyyntö, ja Euroopassa tätä Thaimaan Kiinalle mielistelyä arvosteltiin. Myös Hongkongissa Thaimaan toimia arvosteltiin, kun Claudia Mo sanoi pidätystä "ajattelemattomaksi ja hävyttömäksi". 

### Demosistōn perustaminen

Wong oli mukana perustamassa pääsääntöisesti hongkongilaisia opiskelijoita edustavaa Demosistō-puoluetta, johon hänen aiemmin perustamansa Scholarism-liike yhdistyi. Mukana Demosistōn perustamisessa oli myös muita demokratia-aktivisteja kuten Nathan Law ja Agnes Chow. Puolueen perustamistilaisuudessa mainittiin pyrkimys järjestää kansanäänestys Hongkongin kohtalosta vuoden 2047 jälkeen, jolloin yksi maa, kaksi järjestelmää -politiikan turvaava sopimus vanhenee..

Vuonna 2019 Hongkongin viranomaiset ilmoittivat, että Wong ei voi asettua ehdolle kaupungin paikallisvaaleissa. Syyksi annettiin se, että itsemäärämisoikeuden kannattaminen menee Hongkongin peruslakia vastaan..

Hongkongin kansallisen turvallisuuden lain astuttua voimaan 30. kesäkuuta 2020 Demosistō ilmoitti lopettavansa toimintansa vain tunteja sen jälkeen, kun laki astui voimaan.

Kuukausi kansallisen turvallisuuden lain voimaan tulon jälkeen viranomaiset ilmoittivat, että Wong ei voi asettua ehdokkaaksi Hongkongin tulevissa LegCo-vaaleissa, koska Wong oli antanut lakia vastustavia kannanottoja ennen sen voimaan tulemista.

Lähteet
-------

1. ↑  Sagan, Aleksandra: Joshua Wong: Meet the teen mastermind of Hong Kong's 'umbrella revolution' *CBC News*.  2.10.2014. Viitattu 26.8.2021. (englanniksi)
2. ↑  Parry, Richard Lloyd: Profile: Hong Kong activist Joshua Wong’s jail release spells trouble for Carrie Lam *The Times*.  18.6.2019. Viitattu 26.8.2021. (englanniksi)
3. 1 2  Chan, Yannie: Joshua Wong *HK Magazine*.  2014.  Arkistoitu 2014. Viitattu 26.8.2021. (englanniksi)
4. 1 2  Pedroletti, Brice: Les leaders de la mobilisation citoyenne à Hongkong *Le Monde*.  29.9.2014. Viitattu 26.8.2021. (ranskaksi)
5. ↑  From The Straits Times archives: Joshua Wong, the 17-year-old battling Beijing for greater democracy in Hong Kong *The Straits Times*.  2.10.2014. Viitattu 26.8.2021. (englanniksi)
6. ↑  Chan, Wilfred & Yang, Yuli: Hong Kong's Joshua Wong, 17, prepares to "battle" China *CNN*.  21.9.2014. Viitattu 26.8.2021. (englanniksi)
7. ↑  Hong Kong student leader Joshua Wong calls off hunger strike *The Straits Times*.  6.12.2014. Viitattu 26.8.2021. (englanniksi)
8. ↑  Hong Kong activist Joshua Wong attacks Thailand after being barred 'at China's request' *the Guardian*.  5.10.2016. Viitattu 26.8.2021. (englanniksi)
9. ↑  Joshua Wong's party named 'Demosisto'  6.4.2016. RTHK.  Arkistoitu 2016. Viitattu 27.8.2021. (englanniksi)
10. ↑  Joshua Wong Disqualified From Running In Hong Kong Council Elections *NPR.org*. Viitattu 26.8.2021. (englanniksi)
11. ↑  Pang, Jessie & Chow, Yanni: Hong Kong democracy activist group led by Joshua Wong disbands *Reuters*.  30.6.2020. Viitattu 26.8.2021. (englanniksi)
12. ↑  Ho, Kelly; Grundy, Tom & Creery, Jennifer: Hong Kong bans Joshua Wong and 11 other pro-democracy figures from legislative election *Hong Kong Free Press*.  30.7.2020. Viitattu 26.8.2021. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Ranska
* BnF data
* Katalonia
* Saksa
* Yhdysvallat
* Puola
* Portugali

 |
|  |
| Tieteilijät | 
* CiNii

 |
|  |
| Muut | 
* IdRef

 |

 |